આ ફાટકને રવિવાર સવારથી બંધ કરી દેવામાં આવ્યું હતું. એ સામે કોઈ વાંધો ન ઉઠાવે એ માટે આ ફાટકના ઈસ્ટ અને વેસ્ટ છેડે તેમ જ પ્લૅટફૉર્મ સહિત વિવિધ પૉઇન્ટ પર પોલીસનો પાકો બંદોબસ્ત ગોઠવવામાં આવ્યો હતો. જોકે ગઈ કાલ સવારથી જ પીક અવર્સ દરમ્યાન મુસાફરોની હકડેઠઠ ગિરદી થઈ ગઈ હતી અને એક તબક્કે પોલીસને બંદોબસ્ત જાળવવામાં મુશ્કેલી પડી હતી. અમુક સ્થાનિક લોકોએ આ વાતનો ફાયદો ઉઠાવીને સ્ટેશન-મૅનેજરનો ઘેરાવ કરીને ગઈ કાલે બપોરે ૧૨ વાગ્યા સુધીમાં ફાટક ખોલી નાખવાની ચીમકી આપી હતી. એને પગલે વેસ્ટર્ન રેલવેના ડિવિઝનલ રેલવે-મૅનેજર (DRM) મુકુલ જૈને ફાટક ખોલી નાખવા આદેશ આપવો પડ્યો હતો.